《五子诗 其一 谢山人榛》
明代·徐中行

落落沧海客，高视翰墨林。披褐登燕台，悲风吹我襟。

踯躅冠盖间，四顾营知音。淫思构篇章，一一郢中吟。

交李道益广，救卢义何深。中怀皎白日，末俗徒黄金。

妻子且不问，况乃腥腐侵。食胆岂不苦，斯文故难任。

茫茫四海内，独用千古心。不学蓬蒿士，悠悠空陆沉。

作者简介：（1517—1578）明浙江长兴人，字子舆，号龙湾，因读书天目山下，称天目山人。嘉靖二十九年进士。授刑部主事，官至江西左布政使。与李攀龙、王世贞等称后七子。性好客，卒于官，人多哀之。有《青萝集》、《天目山人集》。